**Keski-Suomen Yleisurheilu ry Suunnitelma**

Hallitus

**TOIMINTA 2020 - 2021**

**1 Yleistä**

Tämä toimintasuunnitelman laatiminen perustuu siihen suunnitteluoletukseen, että Korona-pandemia kyetään voittamaan tai muutoin sivuuttamaan huhtikuuhun 2021 mennessä ja toiminnan taso saadaan palautettua lähes toimintakauden 2018 - 2019 tasolle.

Piirin johtavan seuran Jyväskylän Kenttäurheilijoiden suorituskykyä hyödynnetään kaikissa mahdollisissa toimissa SUL ry:n strategian ja linjausten mukaisesti, kaikkia hyödyttävällä tavalla.

Keski-Suomen Yleisurheilun Tukisäätiö sr:n kanssa vuoropuhelua jatketaan asiaperusteisesti ja asiallisesti, mutta määrätietoisesti. Keskustelussa ei saa mennä KeSY ry:n puolelta asiattomuuksiin ja henkilökohtaisuuksiin. KeSY ry:n jäsenseurojen tilanneymmärrystä tukisäätiön tehtävistä, asemasta ja varallisuudesta pyritään parantamaan.

**2 Kilpailutoiminta**

Kilpailutoiminnassa tavoitteena on palauttaa toiminnan taso kauden 2018 - 2019 tasolle.

Seuroja kannustetaan pyytämään toimitsija- ja tuomaritukea piirin toisilta seuroilta sekä antamaan tukea toisille seuroille, kynnys tähän olkoon matala. On koko keskisuomalaisen yleisurheilun etu, että piirin alueella on määrällisesti riittävästi, riittävällä lajiohjelmalla, hyviä ja hyvin järjestettyjä kilpailuja.

**3 Ohjaus- ja valmennustoiminta**

Ohjaus- ja valmennustoiminnassa tavoitteena on palauttaa toiminnan taso kauden 2018 - 2019 tasolle.

JKU ry:n järjestämien lajikoulujen nimeksi muutetaan "Keski-Suomen lajikoulut" ja tämän toivotaan madaltavan osallistumiskynnystä. KeSY ry:n ja JKU ry:n yhteinen hallivuoro on lauantaisin klo 10.30 - 13.30, tämän toivotaan lisäävän vuoron käyttöä piirin muiden seurojen osalta.

KeSY ry:n leiripäällikkö tutkii mahdollisuutta keskittää piiri- ja power-leirit Hipposhalliin sekä niiden pitämistä jopa samanaikaisesti - tavoitteena laatu, kustannustehokkuus ja saavutettavuus.

Keski-Suomen alueelle muodostetaan "valmentajapankki". Puheenjohtajan johdolla kerätään piirin alueelta mahdollisimman laaja-alaisesti valmentajista seuraavat tiedot: nimi, seura, kotipaikkakunta, valmentajakoulutus, painopistelajit sekä toimintataso (lopettanut, lopetteleva, toiminnassa ja nousevan aktiivinen).

**4 Koulutustoiminta**

Koulutustoiminnassa tavoitteena on palauttaa toiminnan taso kauden 2018 - 2019 tasolle.

Seuratoiminnan tehostamiskierroksia jatketaan SUL ry:n aluepäällikön ja piirin puheenjohtajan yhteistoimin "pelastusveneet kuntoon"-suunnitelman pohjalta siitä kohdasta mihin maaliskuussa 2020 jäätiin. Painopisteenä seuraparit Kaipolan Vire ry - Keuruun Kisailijat ry, Äänekosken Urheilijat ry - Saarijärven Pullistus ry ja Pihtiputaan Tuisku ry - Viitasaaren Viesti ry. Erityisalueena "itäinen Keski-Suomi" eli Laukaan Urheilijat ry, Toivakan Rivakka ry, Hankasalmen Hanka ry ja Konneveden Urheilijat ry, jonne pyritään juurruttamaan kiertävä ja pysyvä seurakilpailujärjestelmä.

Koulutustarjonnassa on siirryttävä "tilaaja-tuottaja-mallista" "tuottaja-malliin", jossa tarjonta toivottavasti aktivoi seuroja ja lisää kysyntää. Ei siis enää odoteta, että haluaako joku koulutusta, vaan järjestetään koulutusta.

**5 Johtopäätökset**

Keskisuomalainen yleisurheilun tavoitteena on nousta neljänneksi parhaaksi piiriksi kaudella 2020 - 2021. Tähän on todella erinomaiset mahdollisuudet.

Viestinnässä jatketaan internet-sivujen ja jäsenseurojen yhteystietojen päivittämistä sekä aktiivista yhteydenpitoa jäsenseuroihin. KeSY ry:n talous vaatii tiettyjen maksujen korotuksia ja valitettavasti myös leikkauksia. Toiminnoille luodaan seurantavastuut, tappiollista koulutus- ja leiritystoimintaa ei saa enää järjestää. Myös tiliöintiä tullaan selkiyttämään ja yksinkertaistamaan, joka mahdollistaa kulujen paremman seurannan.

Piirin sisällä vallitsee hyvä yhteishenki sekä yhteistyökulttuuri seurojen ja toimijoiden välillä. Tämä mahdollistaa toimintasuunnitelmassa 2020 - 2021 asetettavien tavoitteiden saavuttamisen.

Jyväskylässä 23.11.2020

Puheenjohtaja Varapuheenjohtaja

Jarkko Toivola Esa Kaihlajärvi